和運使修昇陽觀落成
作者：吉康國
朝代：宋

paragraphs: 被命經營始，鳩工結構初。
深嚴開殿奧，高敞稱樓居。
室外飛簷巘，岩隈下屋渠。
鐘聲薄霄漢，祠事走邱墟。
遯世誰能灑，登高迥莫如。
鶴遊三島駕，人望五雲車。
綺井風光潤，疏寮月影舒。
威儀模紫極，形勢鞏堪輿。
池有泉球舊，壇空級石餘。
霓旌那復下，絳簡更誰書。
童子追前躅，愚生泣太虛。
烟霞猶赫奕，松竹自扶疏。
封號方連進，休祥已密儲。
躋茲仁壽域，率土慶于胥。